Inspirasjon til enkle ting å sy på symaskinen - Sømsenteret
Inspirasjon til enkle ting å sy på symaskinen
Har du lyst til å begynne på noen nye syprosjekter med symaskinen din, men er usikker på hva du skal lage? Her har du inspirasjon til enkle ting å sy på symaskin!
Pute – Vil du friske opp sofaen?
Har du lyst til å freshe opp stuen med nye puter? Da er dette en perfekt ting å starte ditt neste syprosjekt med. Puter er en enkel og rask prosess å sy, og det er kun fantasien som setter grenser på hva slags mønster stoffet på puten kan ha. Du trenger heller ikke å bruke nytt stoff. Her kan du bruke gamle gardiner eller sengetøy om du ønsker. Og du trenger heller ikke så mye utstyr til dette. Alt du trenger er stoff, nål og tråd, symaskin, målebånd, knappenåler og saks.
Mål opp og klipp til stoff. En bit på 50×50 cm og to biter på 50×35 cm.
Først tar du for deg de to minste stykkene. Brett inn den lengste kanten mot vrangen, én til to cm. Fest med knappenåler og sy til en fin fold.
Legg så stoffene mot hverandre på vranga. De to små stykkene skal overlappe hverandre. Fest dem så sammen med knappenåler.
Klipp så til med saks om noe har blitt skjevt, og sy deretter rundt kantene med sikksakk. Dette gjør at puten ikke revner i kantene.
Sist men ikke minst, vreng putetrekket og stapp puten.
Bruker du handlenett når du går på butikken for å handle, eller pleier du å bruke det som en bag eller veske? Hvorfor ikke sy ditt helt eget handlenett som ingen andre har. Dette er også en veldig enkel ting å sy, så man trenger ikke å være redd for å ikke få det til.
Klipp et stoff på 49×83 cm.
Brett dobbelt rette mot rette og sy sammen bunn og side.
Legg sidesøm og bunnsøm over hverandre rette mot rette og sy en 7 cm lang søm tvers over hjørnet.(gjør tilsvarende i motsatt hjørne).
Deretter gjenta punkt 2 og 3 for å lage foret.
Klipp to biter på 13×45 cm som skal bli håndtak. Brett begge langsidene inn mot midten, og brett så dobbelt slik at håndtaket blir 4 ganger så tykt.
Sy deretter langs kanten.
Vreng ytterstoffet og stapp foret inn vrang mot vrang.
Fest sammen i bunn med en ca 2 cm lang søm i hver hjørnesøm.
Brett inn sømmen på toppen av nettet og fest dette med knappenåler sånn at foret kommer 5 cm nedenfor ytterstoffet.
Fest hankene 12 cm fra sidesømmen med 4 cm ned mellom ytterstykket og for slik at hankene blir 36 cm lange.
Sy en liten runde langs kanten under hver hank.
Avslutt med å klipp av alle løse tråder som skulle være igjen.
Trenger du et nytt pannebånd til vinteren? Sy et selv, da er du helt sikker på at ingen andre har det samme. Dette er også en veldig enkel og grei ting å sy på symaskin.
Klipp ut en bit med jersey stoff av eget valg på 50×20 cm (dette pannebåndet passer til voksne, for å lage til barn klipper du ut et mindre stykke stoff).
Brett stoffet dobbelt.
Sy en søm langs kortsiden. Husk at her er det viktig å velge en elastisk søm siden du syr i elastisk stoff.
Brett så stoffet slik at innsidene møtes.
Så bretter du åpningen mot hverandre, og tar tak i bretten på innsiden.
Trekk deretter bretten ut slik at du får sydd en søm der.
Start så å sy sømmen rundt hele. Her må du vrenge stoffet etterhvert som du kommer lenger. Pass på at du ikke kommer borti stoffet som er inne i tuben. La det være igjen en 3 cm åpning når du kommer rundt.